b'\n_START_ARTICLE_\nDidius Iulianus\n_START_SECTION_\nO carier\xc4\x83 senatorial\xc4\x83 onorabil\xc4\x83\n_START_PARAGRAPH_\nData na\xc8\x99terii lui Didius Iulianus, fiu al lui Quintus Petronius Didius Julianus \xc8\x99i al so\xc8\x9biei acestuia, Aemilia Clara, familie nobil\xc4\x83 din Mediolanum, variaz\xc4\x83 \xc3\xaen func\xc8\x9bie de sursele cercetate: 30 ianuarie 133, potrivit lui Cassius Dio \xc8\x99i 2 februarie 137, potrivit Istoriei Auguste. Scurta sa domnie ne este prezentat\xc4\x83 \xc8\x99i de Herodianus, istoricul grec. Via\xc8\x9ba lui Didius Iulianus de dinaintea accederii sale la putere ne este prezentat\xc4\x83 de culegerea anonim\xc4\x83 Historia Augusta. Ceea ce afl\xc4\x83m din Historia Augusta ne este confirmat de inscrip\xc8\x9biile latine \xc8\x99i de arheologie. Crescut de Domitia Lucilla, mama lui Marcus Aurelius, Didius Iulianus a devenit consul \xc3\xaen 175, dup\xc4\x83 \xc3\xaenceputuri de cariere destul de notabile._NEWLINE_Protejat fiind de mama lui Marcus Aurelius, apoi de Marcus Aurelius \xc3\xaensu\xc8\x99i, Didius Iulianus a efectuat misiuni militare \xc3\xaen Ahaia, apoi \xc3\xaen Africa, aceasta din urm\xc4\x83 sub conducerea rudeniei sale, prestigiosul jurist african Publius Salvius Iulianus._NEWLINE_A condus apoi Legiunea a XXII-a Primigenia, legiune situat\xc4\x83 la Mogontiacum (azi Mainz), \xc3\xaen Germania superior, \xc3\xaenainte de a efectua o \xc3\xaendelungat\xc4\x83 guvernare a Galliei Belgica. A trebuit s\xc4\x83 organizeze ap\xc4\x83rarea provinciei sale contra atacului caucilor, germani care au efectuat un raid de-a lungul coastelor M\xc4\x83rii Nordului. Aceast\xc4\x83 ap\xc4\x83rare a fost improvizat\xc4\x83, Gallia Belgica neav\xc3\xa2nd, la timpul respectiv, trupe militare \xc3\xaen garnizoan\xc4\x83 permanent\xc4\x83. S\xc4\x83p\xc4\x83turile din tab\xc4\x83ra de la Maldegem au degajat recent \xc8\x99i au permis datarea uneia dintre taberele romane legate de aceast\xc4\x83 opera\xc8\x9bie militar\xc4\x83. Urmele arheologice ale distrugerilor au fost legate de acest atac al caucilor, dar \xc3\xaentr-un mod mai pu\xc8\x9bin sigur._NEWLINE_Consulatul a recompensat, \xc3\xaen 175, aceste ac\xc8\x9biuni de succes, \xc3\xaenainte de a i se \xc3\xaencredin\xc8\x9ba lui Didius Iulianus guvern\xc4\x83rile Dalma\xc8\x9biei, Germaniei inferior, apoi a Bithyniei. \xc3\x8enceputul domniei lui Commodus \xc8\x99i represiunea consecutiv\xc4\x83 conjura\xc8\x9biei conduse de Lucilla (sora mai mare a lui Commodus), au condus la trecerea lui Didius Iulianus \xc3\xaentr-o perioad\xc4\x83 de dizgra\xc8\x9bie. S-a \xc3\xaendep\xc4\x83rtat de via\xc8\x9ba public\xc4\x83 \xc8\x99i s-a refugiat \xc3\xaen propriet\xc4\x83\xc8\x9bile sale de la Mediolanum.\n_START_SECTION_\nO accedere la putere contestat\xc4\x83 \xc8\x99i de scurt\xc4\x83 durat\xc4\x83\n_START_PARAGRAPH_\nC\xc3\xa2nd \xc3\xaemp\xc4\x83ratul Pertinax este asasinat de Garda Pretorian\xc4\x83, Didius Iulianus, \xc3\xaempins de apropia\xc8\x9bii s\xc4\x83i, revendic\xc4\x83 tronul. Se duce \xc3\xaen tab\xc4\x83ra pretorienilor, dar se izbe\xc8\x99te de socrul lui Pertinax, Titus Flavius Sulpicianus, care revendic\xc4\x83 \xc8\x99i el tronul. Pretorienii \xc3\xaei pun atunci pe cei doi pretenden\xc8\x9bi s\xc4\x83 liciteze donativa lor viitoare. Iulianus c\xc3\xa2\xc8\x99tig\xc4\x83 promi\xc8\x9b\xc3\xa2nd fiec\xc4\x83rui soldat din gard\xc4\x83 c\xc3\xa2te 25.000 de sester\xc8\x9bi. Acest episod a fost considerat \xc3\xaen continuare deosebit de ru\xc8\x99inos, imperiul p\xc4\x83r\xc3\xa2nd s\xc4\x83 fie pus la mezat de solda\xc8\x9bii s\xc4\x83i. Senatul, amenin\xc8\x9bat de militari, \xc3\xael nume\xc8\x99te \xc3\xaemp\xc4\x83rat pe Didius Iulianus, iar so\xc8\x9bia \xc8\x99i fiica acestuia primesc titlul de \xe2\x80\x9eAugusta\xe2\x80\x9d._NEWLINE_Rapid, Iulianus se dovede\xc8\x99te foarte nepopular, iar mul\xc8\x9bimea \xc3\xael huiduie c\xc3\xa2nd se prezint\xc4\x83 la circ. Trei generali (Pescennius Niger \xc3\xaen Siria, Clodius Albinus \xc3\xaen Britannia \xc8\x99i Septimius Severus \xc3\xaen Pannonia) se revolt\xc4\x83. Septimius Severus se deplaseaz\xc4\x83 la Roma, \xc3\xael detroneaz\xc4\x83 pe Didius Iulianus \xc8\x99i ordon\xc4\x83 s\xc4\x83 i se taie capul, la 1 iunie 193. Apoi, dizolv\xc4\x83 Garda Pretorian\xc4\x83 \xc8\x99i ordon\xc4\x83 executarea asasinilor lui Pertinax. \xc3\x8encepe un r\xc4\x83zboi civil, care va dura p\xc3\xa2n\xc4\x83 \xc3\xaen 197.\n_START_SECTION_\nMonede\n_START_PARAGRAPH_\nMonedele b\xc4\x83tute la Roma \xc3\xaen timpul scurtei domnii a lui Iulianus ne permit s\xc4\x83 avem portretul s\xc4\x83u (fig. 1). Mesajele politice pe care le vehiculeaz\xc4\x83 sunt obi\xc8\x99nuite. Iulianus se proclam\xc4\x83 RECTOR ORBIS, adic\xc4\x83 \xe2\x80\x9est\xc4\x83p\xc3\xa2n al lumii\xe2\x80\x9d. Aceast\xc4\x83 tematic\xc4\x83 o reg\xc4\x83sim \xc3\xaen figura zei\xc8\x9bei Fortuna, care conduce globul terestru cu o m\xc3\xa2n\xc4\x83, \xc8\x9bin\xc3\xa2nd o v\xc3\xa2sl\xc4\x83-c\xc3\xa2rm\xc4\x83, iar cu cealalt\xc4\x83 m\xc3\xa2n\xc4\x83 \xc8\x9bin\xc3\xa2nd cornul abunden\xc8\x9bei. Aceast\xc4\x83 figur\xc4\x83 implic\xc4\x83 mesajul c\xc4\x83 ajungerea la putere a lui Iulianus nu este dec\xc3\xa2t expresia voin\xc8\x9bei zeilor, fiind \xc8\x99i un gaj al prosperit\xc4\x83\xc8\x9bii pentru \xc3\xaentreg Imperiul (fig. 2). \xc3\x8en mesajele sale politice, prezente pe monede, le asociaz\xc4\x83 pe so\xc8\x9bia sa, Manilia Scantilla \xc8\x99i pe fiica sa Didia Clara. Pe monede a celebrat \xc8\x99i concordia \xc3\xaentre armate, CONCORDIA MILITVM, \xc3\xaens\xc4\x83 acest fapt nu l-a ajutat s\xc4\x83 fie sprijinit de legiunile din provincii.'